ആക്റ്റിവ് കേസുകള് 199 ദിവസത്തിനിടയിലെ കുറഞ്ഞ കണക്കില് ന്യൂഡല്ഹി: രാജ്യത്തെ കൊവിഡ് ആക്റ്റിവ് കേസുകള് 199 ദിവസത്തിനിടയിലെ ഏറ്റവും കുറഞ്ഞ നിലയിലെത്തി. 2,70,557 പേരാണ് ഇപ്പോള് രോഗബാധിതരായിട്ടുള്ളത്. അവസാന ദിവസം 22,842 പുതിയ കേസുകളാണ് പുതുതായി സ്ഥിരീകരിച്ചതെന്ന് കേന്ദ്ര ആരോഗ്യ മന്ത്രാലയം ഇന്നു രാവിലെ വ്യക്തമാക്കി. ഇതില് 13,217 കേസുകളാണു കേരളത്തില്. അവസാന 24 മണിക്കൂറില് 244 പേരുടെ മരണം കൂടി കണക്കുകളില് രേഖപ്പെടുത്തി. ഇതില് 121 മരണവും കേരളത്തിലാണ്. മഹാരാഷ്ട്രയില് 49 പേര് കൂടി മരിച്ചു. മഹാരാഷ്ട്രയിലെ ഇതുവരെയുള്ള മരണസംഖ്യ 1.39 ലക്ഷത്തിലെത്തിയിട്ടുണ്ട്. മരണസംഖ്യയില് കര്ണാടക, തമിഴ്നാട് സംസ്ഥാനങ്ങള്ക്കും പിന്നില് നാലാം സ്ഥാനത്താണു കേരളം. 25,303 പേര് കേരളത്തില് ഇതുവരെ മരിച്ചു. ഡല്ഹിയില് 25,088 പേരും ഉത്തര്പ്രദേശില് 22,894 പേരുമാണ് ഇതുവരെ മരിച്ചിട്ടുള്ളത്. രാജ്യത്തെ പ്രതിദിന ടെസ്റ്റ് പോസിറ്റിവിറ്റി നിരക്ക് 1.80 ശതമാനമാണ്. പ്രതിവാര നിരക്ക് 1.66 ശതമാനം. മരണ നിരക്ക് 1.33 ശതമാനത്തില് തുടരുകയാണ്. റിക്കവറി നിരക്ക് 97.87 ശതമാനമായി ഉയര്ന്നിട്ടുണ്ട്. ഇതുവരെ രാജ്യത്തു കൊവിഡ് ബാധിച്ചവര് 3.38 കോടിയിലേറെ പേരാണ്. ഇതില് 3.30 കോടിയിലേറെ പേര് രോഗമുക്തരായി. 90.51 കോടിയിലേറെ വാക്സിന് ഡോസുകള് ഇതുവരെ വിതരണം ചെയ്തു കഴിഞ്ഞതായും ആരോഗ്യ മന്ത്രാലയം വ്യക്തമാക്കുന്നു.